CELEX: 32020D1545
Language: lv
Date: 2020-10-19 00:00:00
Title: Padomes Lēmums (ES) 2020/1545 (2020. gada 19. oktobris) par to, lai Savienības vārdā parakstītu un provizoriski piemērotu Nolīgumu vēstuļu apmaiņas veidā starp Eiropas Savienību un Kuka Salu valdību par to, lai tiktu pagarināts darbības termiņš Īstenošanas protokolam, ko pievieno Ilgtspējīgas zivsaimniecības partnerattiecību nolīgumam starp Eiropas Savienību un Kuka Salu valdību

26.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 356/7
               
            
         PADOMES LĒMUMS (ES) 2020/1545
         (2020. gada 19. oktobris)
         par to, lai Savienības vārdā parakstītu un provizoriski piemērotu Nolīgumu vēstuļu apmaiņas veidā starp Eiropas Savienību un Kuka Salu valdību par to, lai tiktu pagarināts darbības termiņš Īstenošanas protokolam, ko pievieno Ilgtspējīgas zivsaimniecības partnerattiecību nolīgumam starp Eiropas Savienību un Kuka Salu valdību
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2017. gada 10. maijā stājās spēkā Ilgtspējīgas zivsaimniecības partnerattiecību nolīgums starp Eiropas Savienību un Kuka Salu valdību (1) (“nolīgums”), kas apstiprināts ar Padomes Lēmumu (ES) 2017/418 (2). Nolīguma īstenošanas protokolu (3) (“protokols”) piemēro kopš 2016. gada 14. oktobra (4) uz četru gadu laikposmu.
                  
               
                     (2)
                  
                  
                     Protokola darbības termiņš beigsies 2020. gada 13. oktobrī.
                  
               
                     (3)
                  
                  
                     Padome 2020. gada 7. jūlijā pilnvaroja Komisiju sākt sarunas ar Kuka Salu valdību par to, lai noslēgtu jaunu īstenošanas protokolu, ko pievieno nolīgumam.
                  
               
                     (4)
                  
                  
                     Gaidot, kamēr noslēgsies sarunas par protokola atjaunošanu, Komisija Savienības vārdā sarunu ceļā ir apspriedusi nolīgumu vēstuļu apmaiņas veidā starp Eiropas Savienību un Kuka Salu valdību par to, lai tiktu pagarināts darbības termiņš Īstenošanas protokolam, ko pievieno Ilgtspējīgas zivsaimniecības partnerattiecību nolīgumam starp Eiropas Savienību un Kuka Salu valdību (“nolīgums vēstuļu apmaiņas veidā”) par ne vairāk kā vienu gadu. Sarunas noslēdzās sekmīgi, un 2020. gada 29. jūlijā vēstuļu apmaiņa tika parafēta.
                  
               
                     (5)
                  
                  
                     Nolīguma vēstuļu apmaiņas veidā mērķis ir ļaut Savienībai un Kuka Salu valdībai turpināt sadarboties, lai veicinātu ilgtspējīgas zivsaimniecības politiku un zvejas resursu atbildīgu izmantošanu Kuka Salu ūdeņos, kā arī ļaut Savienības kuģiem minētajos ūdeņos īstenot savas zvejas darbības.
                  
               
                     (6)
                  
                  
                     Nolīgums vēstuļu apmaiņas veidā būtu jāparaksta Savienības vārdā, ar noteikumu, ka tas vēlāk tiks noslēgts.
                  
               
                     (7)
                  
                  
                     Lai nodrošinātu Savienības kuģu zvejas darbību nepārtrauktību Kuka Salu ūdeņos, nolīgums vēstuļu apmaiņas veidā būtu jāpiemēro provizoriski, kamēr tiek pabeigtas procedūras, lai tas stātos spēkā,
                  
               IR PIEŅĒMUSI ŠO LĒMUMU.
         
            1. pants
            Ar šo tiek atļauts Savienības vārdā parakstīt Nolīgumu vēstuļu apmaiņas veidā starp Eiropas Savienību un Kuka Salu valdību par to, lai tiktu pagarināts darbības termiņš Īstenošanas protokolam, ko pievieno Ilgtspējīgas zivsaimniecības partnerattiecību nolīgumam starp Eiropas Savienību un Kuka Salu valdību, ar noteikumu, ka minētais nolīgums vēstuļu apmaiņas veidā tiks noslēgts (5).
         
         
            2. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu vēstuļu apmaiņas veidā.
         
         
            3. pants
            Nolīgumu vēstuļu apmaiņas veidā saskaņā ar tā 6. punktu provizoriski piemēro no 2020. gada 14. oktobra vai no jebkuras citas vēlākas dienas pēc tā parakstīšanas dienas (6), kamēr tiek pabeigtas procedūras, lai tas stātos spēkā.
         
         
            4. pants
            Šis lēmums stājas spēkā tā pieņemšanas dienā.
         
         
            Luksemburgā, 2020. gada 19. oktobrī
            
               
                  Padomes vārdā –
               
               
                  priekšsēdētāja
               
               J. KLOECKNER
            
         
         
            (1)  OV L 131, 20.5.2016., 3. lpp.
         
         
            (2)  padomes lēmums (ES) 2017/418 (2017. gada 28. februāris) par to, lai Eiropas Savienības vārdā noslēgtu Ilgtspējīgas zivsaimniecības partnerattiecību nolīgumu starp Eiropas Savienību un Kuka Salu valdību un tā īstenošanas protokolu (OV L 64, 10.3.2017., 1. lpp.).
         
            (3)  Īstenošanas protokols, ko pievieno Ilgtspējīgas zivsaimniecības partnerattiecību nolīgumam starp Eiropas Savienību un Kuka Salu valdību (OV L 131, 20.5.2016., 10. lpp.).
         
            (4)  OV L 289, 25.10.2016., 1. lpp.
         
         
            (5)  Nolīguma vēstuļu apmaiņas veidā teksts ir pievienots šim lēmumam.
         
            (6)  Nolīguma vēstuļu apmaiņas veidā provizorisko piemērošanas dienu Padomes Ģenerālsekretariāts publicēs Eiropas Savienības Oficiālajā Vēstnesī.